4.  การวิจัยและพัฒนา

บริษัทฯ ตระหนักถึงความสำคัญของการพัฒนาตนเองอย่างไม่สิ้นสุด
เพื่อให้สนองตอบความต้องการของผู้บริโภคได้ดีที่สุด และสามารถรับมือกับการแข่งขันในอนาคตได้
จึงปรับปรุงประสิทธิภาพการดำเนินงาน โดยได้มีการทดสอบความคิดใหม่ ๆ
การพัฒนาเครื่องมือช่วยทำงาน การพัฒนาระบบการทำงาน การวัดและประเมินผล
ตลอดจนการปรับปรุงอย่างต่อเนื่องในด้านต่างๆ ดังนี้

1.  การปรับปรุงโครงสร้างพื้นฐานด้านสารสนเทศ บริษัทฯ
    ได้ลงทุนอย่างต่อเนื่องในการพัฒนาระบบคอมพิวเตอร์
    ทั้งด้านฮาร์ดแวร์และซอฟต์แวร์ของทั้งองค์กร โดยเฉพาะอย่างยิ่งตั้งแต่กลางปี 2543
    เป็นต้นมา เพื่อลดขั้นตอนและเพิ่มความเร็วในการสื่อสารระหว่างหน่วยงาน
    และระหว่างพนักงานที่เกี่ยวข้องกัน นอกจากนั้น ตั้งแต่กลางปี 2545
    ได้จัดซื้อระบบสารสนเทศใหม่ทั้งระบบ โดยมอบหมายให้บริษัท ดีลอยท์ ทู้ช โธมัทสุ ไชยยศ
    จำกัด เป็นผู้ดำเนินการปรับปรุงซอฟต์แวร์และติดตั้ง
    พร้อมทั้งเตรียมการออกแบบและติดตั้งระบบสื่อสารระหว่างสาขา และภายในสำนักงานใหญ่
    เพื่อให้สามารถปรับปรุงการทำงานในส่วนต่างๆ ได้อย่างมีประสิทธิภาพมากขึ้น
    มีความน่าเชื่อถือสูงขึ้น และเพิ่มขีดความสามารถในการให้บริการได้ดีขึ้น
    ระบบสารสนเทศและระบบการติดต่อสื่อสารใหม่นี้ ได้เริ่มทยอยติดตั้งและใช้งานมาตั้งแต่ต้นปี
    2546 แต่การปรับปรุงซอฟต์แวร์ล่าช้ากว่าที่กำหนดด้วยเหตุผลบางประการ
    ทั้งนี้คาดว่าจะเสร็จสมบูรณ์ได้ในราวปลายปี 2549

2.  การปรับปรุงระบบการจัดการและการพัฒนาพนักงาน บริษัทฯ
    ได้พัฒนาหลักสูตรการฝึกอบรมพนักงานในระดับต่างๆ เพื่อให้ทำงานได้ดีขึ้น
    และให้มีความสุขในการทำงานมากขึ้น โดยจัดการฝึกอบรมอย่างต่อเนื่องตลอดมา

  นอกจากนั้น บริษัทฯ ได้พยายามพัฒนาระบบงาน โดยเริ่มต้นทบทวนระบบงานทั้งหมด
  พัฒนาความมีส่วนร่วมของพนักงาน และให้ได้คุณภาพของการให้บริการที่ดีขึ้นเรื่อยๆ
  และยังได้นำเอาเครื่องมือทางการจัดการที่สำคัญ เช่น Balanced Scorecard
  มาเชื่อมโยงเพื่อพัฒนาระบบงาน และเครื่องชี้วัดต่างๆ
  เพื่อนำไปสู่ความเป็นเลิศในแต่ละกระบวนการที่สำคัญต่อการอยู่รอด การเติบโต การแข่งขัน
  และการให้บริการ ที่จะทำให้ลูกค้าและคู่ค้าประทับใจ เพื่อให้แน่ใจว่าบริษัทฯ จะสามารถรักษา
  และพัฒนาความเป็นผู้นำในธุรกิจแต่ละอย่างที่บริษัทฯ ดำเนินงานอยู่ ได้อย่างต่อเนื่องในระยะยาว

3.  ด้านผลิตภัณฑ์ บริษัทฯ พัฒนา ศึกษา และทดลอง เพื่อหาสื่อหรือกลุ่มผลิตภัณฑ์ใหม่ๆ
    ที่จะมีบทบาทในการให้ความรู้แก่คนไทยในอนาคต และก้าวทันวิทยาการในยุคโลกาภิวัตน์
    เพื่อตอบสนองความต้องการของผู้บริโภคที่รู้ชัดเจนอยู่แล้ว หรือเป็นความต้องการที่แฝงเร้นอยู่

4.  ด้านการขยายสาขา และพัฒนารูปแบบการบริหารพื้นที่ขายในรูปแบบต่างๆ กัน บริษัทฯ
    ศึกษาและทดสอบความเป็นไปได้ ของการเปิดสาขาในรูปแบบต่างๆ
    ด้วยส่วนผสมของสินค้าและบริการต่างๆ กัน ในทำเลที่แตกต่าง
    รวมถึงการพัฒนาการบริหารพื้นที่ขายใหม่ๆ อย่างต่อเนื่อง โดยร่วมมือกับพันธมิตรทางธุรกิจ
    ที่เป็นเจ้าของพื้นที่และเจ้าของสินค้า เพื่อให้สอดคล้องกับความต้องการของผู้บริโภคให้มากที่สุด
    ขณะเดียวกันก็ต้องการให้ผู้บริโภคได้รับความสะดวกในการซื้อมากที่สุด
    โดยมุ่งที่จะกระตุ้นตลาดหนังสือทั้งในกรุงเทพฯ และต่างจังหวัด

5.  ด้านการสื่อสารกับกลุ่มลูกค้าเป้าหมายและระบบอินเทอร์เน็ต ตั้งแต่ปี 2542 เป็นต้นมา บริษัทฯ
    ตั้งหน่วยงานขึ้นมาโดยเฉพาะ เพื่อพัฒนาเว็บไซต์ www.se-ed.com ขึ้นมา
    และการให้บริการฟรีอีเมล ฟรีโฮสติ้ง ในชื่อของ se-ed.net ขึ้นมา
    เพื่อใช้เป็นเครื่องมือที่สำคัญในอนาคต ในการสื่อสารกับกลุ่มลูกค้าเป้าหมาย
    การขยายฐานลูกค้า การเพิ่มบริการใหม่ๆ และรองรับระบบการซื้อขาย
    และการให้บริการต่างๆ ผ่านทางอินเทอร์เน็ตและอินทราเน็ตในอนาคต
    โดยขณะนี้อยู่ในระหว่างการพัฒนาระบบงานที่เกี่ยวข้อง นอกจากนี้ ตั้งแต่ต้นปี 2544 เป็นต้นมา
    บริษัทฯ เริ่มผลิตรายการโทรทัศน์ชื่อ Book Variety ซึ่งขณะนี้ออกอากาศทาง TTV 1
    Nation Channel นับเป็นอีกช่องทางหนึ่งในการสื่อสารกับกลุ่มลูกค้าเป้าหมาย